Zhejiangopterus
<s>Zhejiangopterus je rod pterosaura aždarkida sa samo jednom poznatom vrstom, koja je nastanjivala Kinu tokom perioda krede.</s>

<s>Kineski paleontolozi Cai Zhengquan i Wei Feng tom su rodu dali naziv 1994. godine.</s><s>Nomenklaturni tip je Zhejiangopterus linhaiensis.</s><s>Naziv roda odnosi se na Provinciju Zhejiang i sadrži latiniziranu grčku riječ pteron, koja znači "krilo".</s><s>Naziv vrste odnosi se na grad Linhai.</s>

<s>Mladi radnik u rudniku kečnjaka po imenu Xu Chengfa 1986. je pronašao velik fosil u blizini sela Aolicun.</s><s>Xu je pismeno obavijestio direktora Prirodoslovnog muzeja Zhejiang u Hangzhouu, Minga Huaa, koji je prema njegovom opisu shvatio da su u pitanju ostaci nepoznatog pterosaura.</s><s>Poslao je tim opisivača i Wu Weitang da istraže fosil.</s><s>Oni su osigurali fosil i uputili lokalnu populaciju da obrati pažnju u slučaju novih otkrića.</s><s>Xu je uspio pronaći još tri primjerka prije nego što je nastradao u nesreći 1988. godine; jedan drugi radnik našao je potpunu lubanju.</s>

<s>Tokom ranih devedesetih u Formaciji Tangshang, u slojevima starosti 81,5 miliona godina (kampan), pronađeno je šest većih fosila.</s><s>Među njima bio je i holotip, ZMNH M1330, otisak lubanje mlade jedinke.</s><s>Priključeno mu je nekoliko paratipova: ZMNH M1325, skelet bez lubanje; ZMNH M1328, gotovo potpun skelet; i ZMNH M1329, fragmentaran skelet.</s>

<s>Zhejiangopterus je bio osrednje velik pterosaur.</s><s>Raspon krila isprva je procijenjen na 5 metara.</s><s>Naknadne procjene smanjile su ga na oko 3,5 metra.</s><s>Lubanja mu je bila duga, niska, savršeno zasvođena u obliku luka i nije posjedovala krestu, kao što je slučaj kod srodnih vrsta.</s><s>Nosni otvor i veliki otvor koji je obično prisutan između nosnih i očnih otvora kod arhosaura spojili su se kod vrsta poput ove u svrhu stvaranja jednog velikog ovalnog otvora koji je zauzimao gotovo polovinu dužine lubanje.</s><s>Kljun je bio dug, tanak, sa oštrim vrhom i nije sadržavao zube.</s><s>Vratni pršljenovi bili su izduženi.</s><s>Prvih šest leđnih pršljenova sraslo je u notarium.</s><s>Očuvano je nekoliko parova stomačnih rebara.</s><s>Natkoljenica mu je bila upola manja od nadlaktice, snažna i tanka.</s><s>Krila su mu bila kratka, ali krupna.</s>

<s>Prvi opisivači klasificirali su Zhejiangopterusa kao pripadnika Nyctosauridae, zato što je, od dva pterosaura za koje su imali dobre opise, Pteranodona i Nyctosaurusa, on najviše sličio ovom drugom.</s><s>Žalili su se na nedostatak podataka o Quetzalcoatlusu.</s><s>David Unwin je 1997. ustanovio da je Zhejiangopterus bio u bližem srodstvu sa tom divovskom američkom formom i stoga pripadao porodici Azhdarchidae.</s><s>Ni jedan drugi aždarkid nije poznat iz tako potpunog materijala kao Zhejiangopterus.</s>

<s>Povezano 
 Popis pterosaura
 Pterosauri#Veličina</s>

<s>Izvori</s>

<s>Vanjske poveznice 
 Zhejiangopterus  na The Pterosauria</s>

<s>Pterodaktiloidi</s>

